Påbuddet blev udstedt 24. marts. Her lød det, at privathospitalerne skulle indstille al aktivitet, der krævede fuld narkose eller respirator.

Og ligeledes skulle privathospitalerne stille udstyret samt medarbejdere til rådighed for det offentlige sundhedsvæsen.

I stedet opfordrer Sundhedsstyrelsen nu til, at de private sygehuse frivilligt stiller deres udstyr og personale til rådighed i forbindelse med håndteringen af udbruddet af coronavirus.

- Vi beklager denne situation og takker for jeres velvillighed og samarbejde, skriver Søren Brostrøm i brevet, som Berlingske og DR Nyheder er i besiddelse af.

Vil stadig være til rådighed

Privathospitalerne havde stillet i alt 87 respiratorer til rådighed. det er dog ganske få, der er blevet afhentet, fremgår det af brevet.

Sundhedsstyrelsen har nu sendt en forespørgsel til regionerne om, hvorvidt de fortsat forventer at have behov for supplerende respiratorer.

Tilbagetrækningen af påbuddet betyder, at privathospitalerne åbner igen efter påske.

Det siger Mette Nord, direktør i Sundhed Danmark, til Berlingske.

- Vi åbner for de kritiske funktioner, som vi må lave ifølge Sundhedsstyrelsen. På grund af suspenderingen af patientrettighederne, så får vi ingen henvisning af offentlige patienter. Men vi vil tage forsikringspatienter og privatbetalende, der kontakter os, ind, siger Mette Nord.

Hun understreger, at privathospitalerne fortsat er parate til at stille udstyr og om nødvendigt også personale til rådighed for det offentlige sundhedsvæsen.